GUNKUL คิดการใหญ่.!?
ก่อนหน้านี้หุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL จัดเป็นหุ้นน้ำดี...ที่ไม่มีใครเหลียวแล ทั้ง ๆ ที่ผลประกอบการก็ดี โชว์กำไรต่อเนื่องทุกปี...
6 เม.ย. 2564

สำนักข่าวรัชดา
ก่อนหน้านี้หุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL จัดเป็นหุ้นน้ำดี…ที่ไม่มีใครเหลียวแล ทั้ง ๆ ที่ผลประกอบการก็ดี โชว์กำไรต่อเนื่องทุกปี…
โดยปี 2560 มีรายได้รวม 5,124 ล้านบาท กำไรสุทธิ 635 ล้านบาท ปี 2561 มีรายได้รวม 6,730 ล้านบาท กำไรสุทธิเพิ่มเป็น 1,090 ล้านบาท ปี 2562 รายได้รวม 7,463 ล้านบาท กำไรสุทธิพุ่งแตะ 2,147 ล้านบาท ล่าสุดปี 2563 มีรายได้รวม 11,047 ล้านบาท กำไรสุทธิสูงถึง 3,412 ล้านบาท
ผลประกอบการดีไม่พอ…ยังจ่ายปันผลทุกปีอีกต่างหาก โดยปี 2563 ยีลด์อยู่ที่ 5.40% แต่น่าแปลกราคาหุ้นไม่ขยับไปไหน โดนกดอยู่ที่ 2 บาทกว่า ๆ ไม่โผล่พ้นน้ำสักที…
แต่บทจะมาก็มาไม่ทันตั้งตัว…จากหุ้นต่ำ 3 บาทมานานโข ตอนนี้ยกสถานะเป็นหุ้น 4 บาทไปเรียบร้อยแล้ว และจากหุ้นที่นักลงทุนไม่สนใจ แต่กลับติด 1 ใน 5 ของหุ้นที่ซื้อขายสูงสุดระหว่างวัน ซึ่งถือเป็นปรากฏการณ์ที่ไม่เห็นบ่อยนักในหุ้นขนาดกลางอย่าง GUNKUL…
จะว่าเป็นเพราะสตอรี่ที่ GUNKUL เตรียมจะปลูกกัญชง โดยจะใช้ประโยชน์จากพื้นที่ใต้กังหันลมที่ถือครองอยู่ 5,000 ไร่ ซึ่งขณะนี้อยู่ระหว่างเตรียมความพร้อมที่ดิน ก่อสร้างโรงเรือน เตรียมเมล็ดพันธุ์ และจะยื่นขออนุญาตปลูกและสกัด
ซึ่งว่ากันว่าจะช่วยสร้างกำไรสูงถึง 3-4 ล้านบาทต่อไร่เลยทีเดียว…
โอเค…เรื่องนี้เป็นหนึ่งปัจจัยที่ทำให้หุ้นวิ่งแรงเว่อร์ในช่วงที่ผ่านมา…อันนี้ไม่เถียง
แต่ข้อเท็จจริงแล้ว กระแสกัญชง-กัญชาฟีเวอร์ มันเป็นการจุดพลุให้นักลงทุนได้เห็นพื้นฐานที่แข็งแกร่งของ GUNKUL เสียที หลังจากถูกมองข้ามหัวมาตลอด…
ซึ่งก็มาพร้อมกับความคาดหวังของนักลงทุน ไปสู่แรงกดดันผู้บริหาร…เลยเป็นที่มาเมื่อหุ้นขึ้น ก็ต้องคิดการใหญ่..!?
เริ่มจากเป้าหมายแรก…ตั้งเป้าภายใน 5 ปีจากนี้ (ปี 2569) จะมีรายได้แตะ 20,000 ล้านบาท จากการขยายธุรกิจ ทั้งธุรกิจผลิตและจำหน่ายไฟฟ้าจากพลังงานทดแทนทั้งในประเทศและต่างประเทศ, ธุรกิจรับเหมาก่อสร้าง (EPC), ธุรกิจเทรดดิ้ง และธุรกิจกลยุทธ์การลงทุนและนวัตกรรม
เป้าหมายถัดมา จะดันมาร์เก็ตแคปเป็น 60,000 ล้านบาท จากปัจจุบันประมาณ 38,000-40,000 ล้านบาท
และเป้าหมายสุดท้าย จะเข้าคำนวณในดัชนี SET50 ให้ได้..!?
เรียกว่าแต่ละเป้าหมายที่ประกาศออกมานั้น ท้าทายสุด ๆ…ซึ่งถ้าทำได้จริง ก็เป็นการอัพเลเวลทันที..!!
จากตอนนี้ GUNKUL มีรายได้ที่ระดับ 11,047 ล้านบาท จะอัพไปสู่ 20,000 ล้านบาท…ปัญหาคือจะทำได้อย่างไร..?
ในเชิงรายได้ถ้าทำได้ 20,000 ล้านบาท จะดันมาร์เก็ตแคปเป็น 60,000 ล้านบาท ก็คงไม่เหลือบ่ากว่าแรง…และคงไม่ไกลเกินเอื้อมที่จะขึ้นสู่ SET50…
ส่วนเป้าหมายจะพุ่งชนได้เมื่อไหร่..? เป็นความท้าทายของ GUNKUL
และถือเป็นบทพิสูจน์ฝีมือของ “เฮียสมบูรณ์ เอื้ออัชฌาสัย” หลังจากได้รับความไว้วางใจให้ขึ้นมานั่ง CEO…
เอาใจช่วยนะคะ “เฮียสมบูรณ์”…
…อิ อิ อิ…